**มนาสลุ** (เนปาล: मनास्लु; Manaslu) บ้างทับศัพท์เป็น **มนัสลู** เป็นภูเขาที่สูงที่สุดเป็นอันดับแปดของโลก ที่ความสูง 8,163 เมตร (26,781 ฟุต) จากระดับน้ำทะเล เป็นส่วนหนึ่งของมานสิริหิมัล ซึ่งเป็นส่วนหนึ่งของหิมาลัยในเนปาล ชื่อมนาสลุแปลว่า "เขาแห่งวิญญาณ" มาจากคำสันสกฤต *มนส* แปลว่าผู้มีปัญญาหรือดวงวิญญาณ การพิชิตเขามนาสลุครั้งแรกสำเร็จในวันที่ 9 พฤษภาคม 1956 โดย Toshio Imanishi และ Gyalzen Norbu จากญี่ปุ่น ว่ากันว่า "มนาสลุเป็นภูเขาของชาวญี่ปุ่น เหมือนที่ชาวบริเตนมองเอเวอเรสต์เป็นเขาของตน" อันเนื่องมาจากความพยายามที่ล้มเหลวหลายครั้งของชาวบริเตนในการพิชิตเขาเอเวอเรสต์ก่อนที่เอ็ดมันด์ ฮิลลารี จะพิชิตเขาสำเร็จ

ยอดเขาของมนาสลุถือว่าสูงที่สุดในอำเภอโกรข่า และตั้งอยู่ห่างไป 64 km (40 mi) ทางตะวันออกของอันนาปุรนะ เนื่องด้วยลักษณะสันเขาที่ยาวและยังเต็มไปด้วยหุบเขาธารน้ำแข็ง ทำให้สามารถปีนมนาสลุได้จากทุกทิศทาง ก่อนจะมาถึงยอดเขาที่ชันขึ้นในตอนปลายเหนือภูมิทัศน์โดยรอบ ลักษณะนี้ยังสามารถเห็นได้แม้จากไกล ๆ

ภูมิภาคมนาสลุมีตัวเลือกในการไต่เขามากมาย เส้นทางไต่เขาที่นิยมที่สุดของมนาสลุมีความยาว 177 กิโลเมตร (110 ไมล์) และได้รับการอนุมัติให้ไต่ในเส้นทางนี้ได้ในปี 1991 โดยรัฐบาลเนปาล เส้นทางนี้เป็นการเดินตรมเส้นทางค้าเกลือในสมัยโบราณ ไปตามแม่น้ำพุทธิคันทกี ขาไปจะสามารถมองเห็นยอดเขารวม 10 ยอดที่สูงกว่า 6,500 เมตร (21,325 ฟุต) ในจำนวนนี้มีอยู่สองสามเขาที่สูงเกิน 7,000 เมตร (22,966 ฟุต) จุดสูงสุดในเส้นทางไต่เขาคือพื้นที่ลารกยา-ลา ซึ่งอยู่สูง 5,106 เมตร (16,752 ฟุต) จากระดับน้ำทะเล ข้อมูลจากพฤษภาคม 2008 มีการไต่เขามนาสลุแล้ว 297 ครั้ง และมีการเสียชีวิตขณะไต่เขาอยู่ที่ 53 ราย

ด้านสามด้านของเขามนาสลุมีลักษณะเป็นขั้นบันไดไล่ระดับลงมา มีการอยู่อาศัยและทำการเกษตรอยู่บ้างประราย นอกจากการพิชิตเขามนาสลุแล้ว การเดินเท้าทางไกล (trekking) ยังเป็นอีกหนึ่งกิจกรรมยอดนิยมในมนาสลุ โดยเฉพาะในฐานะส่วนหนึ่งของวงมนาสลุ ซึ่งเป็นเส้นทางเดินเท้าทางไกลที่นิยมของเนปาล นอกจากนี้ "มนาสลุหิมัล" ซึ่งเป็นชื่อที่รู้จักกันในบรรดานักเดินเท้าทางไกล ยังเป็นจุดที่สามารถมองเห็นทิวของเขาหิมาลัย รวมถึงยังมีโอกาสให้ได้ติดต่อมีปฏิสัมพันธ์กับกลุ่มชาติพันธุ์พื้นเมืองต่าง ๆ ในหมู่บ้านที่กระจัดกระจายไปทั่วมนาสลุ อย่างไรก็ดี เส้นทางเดินเท้าทางไกลนี้เป็นการเดินเท้าไปตามภูมิประเทศแบบภูเขา ซึ่งมีความเสี่ยงต่อสภาพอากาศแปรปรวน ฝน ดินถล่ม นอกจากนี้ยังมีอาการป่วยอย่างอุณหภูมิร่างกายต่ำ และ อาการเมาที่สูง ไปจนถึงการปะกับจามรี ทำให้เส้นทางเดินนี้เป็นเหมือนการทดสอบความทนทานของร่างกาย

ในเดือนธันวาคม 1998 ได้มีการประกาศพื้นที่อนุรักษ์มนาสลุภายใต้กฎหมายการอนุรักษ์พื้นที่ทางธรรมชาติของเนปาล มีพื้นที่อนุรักษ์รวม 1,663 ตารางกิโลเมตร (642 ตารางไมล์) ภายใต้ National Trust for Nature Conservation (NTNC) เพื่ออนุรักษ์และจัดการทรัพยากรทางธรรมชาติอย่างยั่งยืน, สนับสนุนการท่องเที่ยวเชิงอนุรักษ์ และเพื่อช่วยเหลือสภาพความเป็นอยู่และสร้างรายได้แก่คนในพื้นที่มนาสลุ

อ้างอิง
-------

1. 1 2  
*Mountaineering in Nepal Facts and Figures*, p. 170
2. ↑  
"High Asia II: Himalaya of Nepal, Bhutan, Sikkim and adjoining region of Tibet". Peaklist.org. สืบค้นเมื่อ 2014-05-29.
3. ↑  
*Mountaineering in Nepal Facts and Figures*, p. 221
4. ↑  "หิมะถล่มบนยอดเขามนัสลู ในเนปาล ตาย 11 สูญหาย 38". *ThaiPBS*. 2013-09-24.
5. ↑  Mayhew, p. 326
6. 1 2  "Manaslu". Summitpost. สืบค้นเมื่อ 2010-04-10.
7. 1 2 3  Reynolds, pp. 11–15
8. ↑  "Circuit". Mountain Club. คลังข้อมูลเก่าเก็บจากแหล่งเดิมเมื่อ 2010-03-17. สืบค้นเมื่อ 2010-04-14.
9. ↑  "Manaslu Region Trekking". Lumbini Media.
10. ↑  Aryal, Rakesh. "Trekking Permission". *Around Manaslu Trek*. Around Manaslu Trek P. Ltd.
11. ↑  
"Manaslu Facts and History". K2 News. สืบค้นเมื่อ 2010-04-10.
12. ↑  "Statistics for Manaslu". 8000ers.com. สืบค้นเมื่อ 2010-04-17.
13. ↑  Reynolds, p. 9
14. ↑  Reynolds, p. 8
15. ↑  
"Manaslu Conservation Area Project (MCAP)". National Trust for Nature Conservation. เก็บจากแหล่งเดิมเมื่อ 2019-06-03. สืบค้นเมื่อ 2019-12-23.

### บรรณานุกรม

* "Mountaineering in Nepal Facts and Figures 2018" (PDF). Ministry of Culture, Tourism & Civil Aviation. *Nepal in Data*. Kathmandu: Government of Nepal. June 2018. เก็บ (PDF)จากแหล่งเดิมเมื่อ 2019-12-23. สืบค้นเมื่อ 2019-12-23.
* Mayhew, Bradley; Bindloss, Joe (2009). *Trekking in the Nepal Himalaya*. Lonely Planet. ISBN 978-1-74104-188-0. สืบค้นเมื่อ 2010-04-15.
* Messner, Reinhold (1999). *All 14 Eight-Thousanders*. The Mountaineers Books. ISBN 978-0-89886-660-5. สืบค้นเมื่อ 2010-04-14.
* Reynolds, Kev (2000). *Manaslu: A Trekker's Guide*. *Introduction*. Milnthorpe: Cicerone Press. ISBN 1-85284-302-0. สืบค้นเมื่อ 2013-01-23.

  


| * ด
* ค
* ก
ยอดเขาแปดพันเมตร |
| --- |
| 
* เอเวอเรสต์
* เคทู
* คังเช็นเจองา
* โลตเซ
* มะกะลู
* โชโอยู
* เธาลาคีรี
* มนาสลุ
* นังกาปัรบัต
* อันนปูรณะ
* แกเชอร์บรูม 1
* บรอดพีก
* แกเชอร์บรูม 2
* ซีซาปังมา

 |